BLF moet verantwoordbaar gehou word vir moord-uitsprake - Solidariteit WêreldSolidariteit Wêreld
Tuis › Mediaverklarings › BLF moet verantwoordbaar gehou word vir moord-uitsprake
Maandag | 10 Desember | 2018
Solidariteit het vandag bekend gemaak dat hy die Onafhanklike Verkiesingskomitee (OVK) gaan nader om 'n klag teen die BLF in te dien om die party te stuit om aan volgende jaar se verkiesing deel te neem.
Die klag volg nadat die randparty se leier, Andile Mngxitama, die afgelope naweek toeskouers by 'n BLF-byeenkoms aangehits het om vyf wit mense dood te maak vir elke swart mens wat weens taxigeweld sterf.
Volgens Solidariteit stel die Wet op die Verkiesingskommissie in artikel 16(1)(c) duidelik dat die hoofverkiesingsbeampte geen aansoek om as party in 'n verkiesing te registreer mag toestaan indien daardie party homself skuldig maak aan aanhitsing tot geweld of diskriminasie op grond van die algemeen aanvaarde verbode kategorieë nie. Solidariteit het voorts sy ondersteuning aan die Menseregtekommissie (MRK) toegesê oor die instelling se teenkanting om die BLF as politieke party te registreer.
Volgens Connie Mulder, hoof van die Solidariteit Navorsingsinstituut (SNI), is dit absurd dat 'n party, waar uitlatings soos hierdie die norm is, enigsins deel vorm aan die openbare diskoers, wat nog te meer aan verkiesings deelneem. "Geen politieke leier wat met trots op 'n verhoog aankondig dat mense vermoor gaan word, moet naby aan 'n magsposisie toegelaat word waar hy hierdie aksies kan uitvoer nie. 'n Party wat 'n mandaat van moord soek, mag nie toegelaat word om aan die demokrasie deel te neem nie," het Mulder, gesê.
"Ten spyte van die feit dat Mngxitama se uitlatings meer radikaal raak, is die BLF steeds genooi om aan die parlementêre debat oor grondonteiening deel te neem. Dit veroorsaak dat 'n haatdraende ideoloog as 'n redelike stem in Suid-Afrika se ideologie geag word, wat 'n skande is," het Mulder gesê.
"Daar moet besef word dat daar gevolge vir jou aksies is. Ons vra nie dat enige iemand spesiale aandag moet kry nie, maar bloot dat jy verantwoording vir jou aksies moet doen. Daarom gaan ons die OVK versoek om in te tree. Woorde het betekenis en enige insinuasie dat Mngxitama se woorde slegs 'n metafoor of 'n reaksie is, is doodgebore. Wanneer politieke leiers dreig met moord moet hulle ernstig opgeneem word en van politieke mag weggehou word," het Mulder gesê.